## Zakon o državnoj agenciji za osiguranje štednih uloga i sanaciju banaka

### NN 44/1994 (3.6.1994.), Zakon o državnoj agenciji za osiguranje štednih uloga i sanaciju banaka

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O DRŽAVNOJ AGENCIJI ZA OSIGURANJE ŠTEDNIH ULOGA I SANACIJU BANAKA

Proglašavam Zakon o Državnoj agenciji za osiguranje štednih uloga i
sanaciju banaka, koji je donio Zastupnički dom Sabora Republike Hrvatske
na sjednici dana 25. svibnja 1994. godine.

Broj : PA4-55/1-94.

Zagreb, 1. lipnja 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### O DRŽAVNOJ AGENCIJI ZA OSIGURANJE ŠTEDNIH ULOGA I SANACIJU BANAKA

I. OPĆE ODREDBE

Članak 1.

(1) Ovim Zakonom osniva se Državna agencija za osiguranje štednih uloga
i sanaciju banaka (u daljnjem tekstu: Agencija).

(2) Agencija je specijalizirana financijska institucija koja osigurava
štedne uloge u bankama i štedionicama, i provodi postupak sanacije banaka.

Članak 2.

(1) Osnivač je Agencije država. Država jamči za obveze Agencije.

(2) Agencija ima svojstvo pravne osobe s pravima i obvezama propisanim
ovim Zakonom, drugim zakonima i statutom Agencije.

(3) Sjedište Agencije je u Zagrebu.

(4) Agencija se upisuje u sudski registar.

II. lZVORl SREDSTAVA

Članak 3.

(1) Sredstva za osnivanje i poslovanje Agencije čine:

1. premije osiguranja što ih banke i štedionice plaćaju Agenciji za
osiguranje štednih uloga,

2. prihodi što ih Agencija ostvari svojim poslovanjem.

(2) U državnom proračunu svake godine osiguravaju se potrebna sredstva
za sanaciju banaka i poslovanje Agencije.

III. POSLOVANJE AGENCIJE

1. Osiguranje štednih uloga

Članak 4.

(1) Agencija osigurava štedne uloge u bankama i štedionicama.

(2) Banke i štedionice dužne su osigurati štedne uloge do visine koju
svojom odlukom propiše ministar financija.

Članak 5.

(1) Banke i štedionice dužne su Agenciji plaćati premije za osigurane
štedne uloge.

(2) Visinu premije iz stavka 1. ovoga članka i rokove plaćanja utvrđuje
Agencija općim aktom na osnovi kriterija koje odobrava Narodna banka Hrvatske
u suglasnosti sa ministrom financija, vodeći računa o stupnju rizika kojem
je Agencija izložena u pojedinoj banci i štedionici te o visini sredstava
kojima Agencija raspolaže.

Članak 6.

(1) U slučaju stečaja banke ili štedionice Agencija je dužna isplatiti
štedne uloge koji su bili osigurani u banci ili štedionici i to do visine
osiguranog štednog uloga.

(2) Osigurane štedne uloge iz stavka 1. ovoga članka Agencija će isplatiti
neposredno štedišama banke ili štedionice u stečaju ili banci ili štedionici
koja preuzme poslove štednje od banke ili štedionice u stečaju.

Članak 7.

Sredstva od uplaćenih premija za osigurane štedne uloge Agencija vodi
na posebnom računu s tim da ih prvenstveno koristi za isplatu štednih uloga
prema odredbi članka 6. ovoga Zakona, a može ih koristiti i za odobravanje
kredita bankama nad kojima je proveden postupak sanacije.

2. Sanacija banaka

Članak 8.

U postupku sanacije i restrukturiranja banaka Agencija provodi postupak
sanacije banke pri čemu obavlja ove poslove:

1. izdaje obveznice i ulaže druga sredstva za sanaciju banaka u skladu
sa člankom 10. i 12. Zakona o sanaciji i restrukturiranju banaka ("Narodne
novine", br. 44/94),

2. upravlja dijelom rizičnih plasmana banke u kojima su sadržani potencijalni
gubici banke a koji su joj preneseni na temelju odredaba Zakona o sanaciji
i restrukturiranju banaka,

3. prodaje rizične plasmane iz točke 2. ovoga članka,

4. daje obavezne upute i naloge banci za naplatu dijela rizičnih plasmana
u kojima su sadržani potencijalni gubici banke koji su preneseni na Agenciju
i za koje je Agencija odlučila povjeriti banci provođenja mjera za njihovu
naplatu,

5. obavlja kontrolu nad radom banke u slučaju iz točke 4. ovoga članka,

6. odobrava kredite bankama nad kojima je proveden postupak sanacije,

7. obavlja tekuće poslove upravljanja bankom u sanaciji u skladu sa
člankom 17. Zakona o sanaciji i restrukturiranju banaka i imenuje osobu
ovlaštenu za rukovođenje i zastupanje banke u postupku sanacije,

8. organizira prodaju dionica, odnosno poslovnih udjela što ih je stekla
na temelju članka 16. stavka 2. Zakona o sanaciji i restrukturiranju banaka.

9. obavlja i ostale poslove koji su joj Zakonom o sanaciji i restrukturiranju
banaka stavljeni u nadležnost.

Članak 9. Agencija ostvaruje pravo upravljanja i pravo na ućešće u dobiti
banke kod koje je proveden postupak sanacije razmjerno svom udjelu u temeljnom
kapitalu banke.

Članak 10.

(1) Na osnovi prava stečenih ulaganjem u kapital banke u postupku po
Zakonu o sanaciji i restrukturiranju banaka Agencija će preko organa banke
utjecati na kvalitetne promjene u organizaciji, upravljanju, tekućem poslovanju
i poslovnoj strategiji banke.

(2) Raspolaganjem dionicama koje stekne u banci na osnovi odredbe članka
16. Zakona o sanaciji i restrukturiranju banaka, te stavljanjem u promet
tih dionica, Agencija će osigurati optimalnu vlasničku transformaciju banke
na nove vlasnike.

IV. ORGANIZACIJA I UPRAVLJANJE AGENCIJOM

Članak 11.

(1) Organ upravljanja Agencijom je Uprava Agencije.

(2) Upravu Agencije čine predsjednik i šest članova.

(3) Predsjednika i članove Uprave Agencije imenuje i razrješava Vlada
Republike Hrvatske (u daljnjem tekstu: Vlada) iz redova stručnjaka s područja
bankarstva i financija i to na prijedlog Narodne banke Hrvatske i Ministarstva
financija.

(4) Predsjednika i tri člana Uprave predlaže Narodna banka Hrvatske,
a Ministarstvo financija predlaže preostala tri člana Uprave.

(5) Predsjednik i članovi Uprave imenuju se na vrijeme od šest godina.

Članak 12.

Uprava Agencije donosi statut kojeg potvrđuje Vlada, odnosno godišnji
program rada Agencije i prati njegovo izvršenje, donosi proračun prihoda
i rashoda Agencije, donosi opći akt kojim utvrđuje visinu premije za osigurane
štedne uloge, donosi odluke o odobravanju kredita banci nad kojom je proveden
postupak sanacije, utvrđuje izvješća koja Agencija donosi Vladi i odlučuje
o drugim pitanjima utvrđenim statutom Agencije.

Članak 13.

Uprava Agencije za svoj rad odgovara Vladi.

Članak 14.

(1) Radom Agencije rukovodi direktor kojeg imenuje i razrješava Vlada.

(2) Direktor Agencije imenuje se na vrijeme od šest gudina.

Članak 15.

Direktur Agencije rukovodi Agencijom, zastupa i predstavlja Agenciju
i odgovoran je za njezin rad, te u sklopu prava i dužnosti utvrđenih zakonom
organizira i osigurava zakonito i učinkovito obavljanje poslova iz djelokruga
rada Agencije, predlaže Upravi donošenje akata iz njene nadležnosti i izvršava
odluke Uprave, te obavlja druge poslove koji su mu ovim Zakonom, statutom
ili drugim aktom Agencije stavljeni u nadležnost.

Članak 16.

Agencija najmanje jednom godišnje podnosi izvještaj u svom radu Vladi
i Narodnoj banci Hrvatske.

Članak 17.

Državni ured za reviziju obavlja svake godine reviziju financijskih
izvještaja i godišnjeg izvješća Agencije i svoj izvještaj dostavlja Vladi
i Narodnoj banci Hrvatske.

Članak 18.

Agencija je neprofitna organizacija.

Članak 19.

Agencija može prestati radom samo ako se to propiše zakonom.

V. PRIJELAZNE I IZVRŠNE ODREDBE

Članak 20.

(1) U roku od 30 dana od dana stupanja na snagu ovoga Zakona Agencija
je dužna započeti s radom i u tom roku će se izvršiti imenovanje predsjednika
i članova Uprave te direktora Agencije.

(2) Uprava Agencije je dužna u roku od 60 dana od dana stupanja na snagu
ovog Zakona donijeti statut i ostale akte potrebne za rad Agencije.

Članak 21.

Ovaj Zakon stupa na snagu osmoga dana od dana objave u "Narodnim
novinama".

Klasa: 450-02/94-01/04

Zagreb, 25. svibnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r**

Zakon, NN 44/1994-777